# Privat forslag fra Eivor Evenrud (R), Sofia Rana (R), Siavash Mobasheri (R), Maren Rismyhr (R), Mikkel Øgrim Haugen(R) og Ylva Holm Torsteinson (R) om rettferdig boligpolitikk for å løse boligkrisa gjennom ikke-kommersielle boliger og tiltak mot spekulasjon.

Det vises til bystyrets reglement, kapittel 8:

«Medlem av bystyret kan fremme private forslag til bystyret. Varamedlem kan fremme privat forslag sammen med et medlem. Forslaget må bare omhandle en sak og gjelde saker som naturlig hører inn under bystyrets virkeområde. Forslag kan ikke stilles til saker som ligger til behandling i bystyrets organer, har samme innhold som et forslag som ennå ikke er behandlet eller som tidligere er behandlet i en av bystyrets komiteer i samme bystyreperiode uten å ha fått nødvendig tilslutning. I tvilstilfelle treffer forretningsutvalget avgjørelsen. Dersom det foreligger nye opplysninger eller forhold i en sak som tidligere er fremmet eller behandlet, kan forretningsutvalget tillate at det fremmes nytt privat forslag.»

## Bakgrunn

Det er stadig vanskeligere å skaffe seg bolig i Oslo for mennesker med ordinære inntekter. For lavtlønnede er det nesten umulig. I Oslo er det galopperende priser. Månedsleien steg i snitt med 2000 kroner første halvår 2022, mens prisene på eieboliger nesten har doblet seg de siste 10 årene. Ifølge sykepleierindeksen kan en sykepleier kjøpe 1,2 prosent av boligene i Oslo.

Dette skyldes i stor grad at boligpolitikken i Norge er overlatt til markedet. Dette, sammen med det sterke fokuset på at alle skal eie egen bolig, stiller Norge i en særstilling internasjonalt. I rapporten *Norsk boligpolitikk i et internasjonalt perspektiv* utgitt i 2021 av OsloMet har forskere sammenlignet boligpolitikken i Norge med politikken i Sverige, Danmark, Tyskland, Østerrike, Nederland og Storbritannia. I alle de andre landene har man reguleringer som sikrer en viss kontroll over leiesektoren. Dette er fraværende i Norge. Rapporten peker også på at det offentliges boligpolitikk i Norge i stor grad er sentrert rundt vanskeligstilte, mens den i de andre landene er langt bredere. I Norge er det forventet at de fleste skal skaffe seg bolig i markedet på egen hånd.

Rapporten viser også hvordan flere av disse landene har regler som tar sikte på å sikre boliger med lav pris sammenliknet med vanlig markedspris, en inkluderende boligbygging, rundt i hele byområdet. Dette må også være et viktig mål i Oslo.

Rapporten viser tydelig at Norge er det landet som har lavest andeler boliger med lavere pris enn vanlig markedspris i samme området. Den viser til mange eksempler på hvordan dette kan gjøres, både når det offentlige eier tomtene, men også med bruk av planverktøy når tomtene er privat eid.

Selv om eierlinja står sterkt i Norge er det likevel omtrent en million som leier bolig. Mer enn hver fjerde Osloborger leier bolig. Samtidig som det bør gjøres tiltak for å redusere prisene for eierboliger er det helt nødvendig å komme med tiltak som reduserer leiene og styrker leieboeres rettigheter.

Bolig bør ikke være en vare i et marked, siden alle har behov for et trygt sted å bo. Til tross for flere bystyrevedtak som pålegger byrådet å legge til rette for tredje boligsektor og ikke-kommersielle boliger har lite skjedd i praksis. Det er på høy tid med tiltak som sikrer at det er mulig å få en anstendig bolig til en pris man kan leve med.

I tillegg til at bolig er en menneskerett og et grunnleggende velferdsgode er rimelige boliger også viktig av beredskapshensyn. Under pandemien ble det svært tydelig at mange i lavtlønnede yrker, slik som butikkmedarbeidere, barnehageassistenter og renholdere, i stor grad er samfunnskritiske. Det samme gjelder flere i yrker med middels lønnsnivå, slik som lærere og sykepleiere. Det går en grense for hvor langt unna jobben personer i disse yrkene er villig til å bosette seg. Vi er på vei mot en situasjon der det kan bli vanskelig å skaffe nok personer til samfunnskritiske yrker i Oslo.

For å forhindre og helst redusere presset både på veinett og kollektivnett er det også en politisk målsetting at det skal være boliger tilpasset all slags yrker og den lønna de har, i hele Oslo.

**Tredje boligsektor og ikke-kommersielle boliger**

På lang sikt er det nødvendig å redusere markedets betydning for om folk har mulighet til å skaffe seg en bolig. Det er nødvendig å utvikle tredje boligsektor som et supplement til markedet og kommunale boliger for vanskeligstilte. En tredje boligsektor må være ikke-kommersiell.

En tredje boligsektor bør bety at det ved alle større utbygginger må stilles krav til et betydelig antall boliger med lavere pris enn markedets, og på permanent basis. Finansiering må delvis sikres ved overføringer av den enorme profitten som i dag kan tas ut av tomteeier og utbygger, spesielt i de mest attraktive områdene. Kravene til omfang av en slik sektor må være større i den delen av byen der prisene er relativt høye og profitten størst.

Det er et sterkt behov for et stort sjikt av boliger som reguleres og selges kontrollert, slik at markedets press etter økende profitt ikke er rådende. Vi bør lære av hovedsteder i våre naboland. I Finlands hovedstad, Helsinki, har store havneområder blitt transformert til boligområder, på lik linje med det som skjer i Fjordbyen i Oslo. Men mens disse er blant byens dyreste områder i Oslo, har man i Helsinki valgt å inkorporere et stort antall rimelige leieboliger. I København er det i flere nye og attraktive boligområder bygget mange allmenboliger. Tilsvarende grep som holder boligprisene nede og sikrer variert beboersammensetning, bør man gjøre i Oslo.

De feilene som ble gjort i Bjørvika og på Aker Brygge, Tjuvholmen og Sørenga, må ikke gjentas i resten av Fjordbyen. Det er fortsatt ikke bygget boliger på Grønlikaia, Filipstad og Skøyen, områder med stort kommunalt eierskap. Oslo kommune eier også tomter andre steder i Oslo der det er planer om boligutvikling. Kommunen må bygge flere boliger, og disse må inngå i en større kommunal boligsektor, med variert beboerstruktur og langsiktige leiekontrakter. Det bør også legges til rette for ikke-kommersielle selvbyggingsprosjekter i disse områdene.

I tillegg til å bygge selv bør kommunen be Stortinget om å få virkemidler til å kreve rimelige boliger som del av større boligprosjekter. I områder med transformasjon og eller fortetting henter utbyggere ut store planskapte verdier. Disse verdiene bør i større grad komme fellesskapet til gode. Kommunen bør ha mulighet til å kreve bidrag gjennom en andel rimelige boliger, og ikke bare gjennom bidrag til grønn og teknisk infrastruktur.

Å bygge opp en stor tredje boligsektor med ikke-kommersielle eie- og leieboliger vil ta tid. Det er derfor nødvendig å også komme med tiltak som kan ha effekt raskt.

**Boplikt**

Flere boliger i Oslo er såkalte «byhytter», der noen kjøper en ordinær bolig i Oslo for å bruke som fritidsbolig. Dette er gjerne mindre leiligheter, og det er flest slike i Oslo. Dette gjør at ressurssterke personer som har ordinær bolig et annet sted opptar boliger som kunne vært brukt til å huse byens befolkning. Flere kommuner har boplikt gjennom lokale nullgrenseforskrifter etter konsesjonsloven. Disse forskriftene hindrer at eiendommer som bør brukes til helårsbolig brukes til fritidsformål. Det inkluderer både boliger som allerede er helårsboliger, samt ubebygde tomter og bebyggelse under oppføring i områder regulert til boligformål. Den samme muligheten bør Oslo benytte seg av. Boplikt reguleres i konsesjonsloven som i stor grad omhandler landbruk, men også «eier- og bruksforhold som er mest gagnlige for samfunnet». Punkt 5 i formålsparagrafen er hensynet til bosettingen. I en by med boligmangel bør ikke ordinære boliger brukes som fritidsboliger. Byrådet bør umiddelbart starte arbeidet med å innføre nullgrenseforskrift med upersonlig boplikt for alle boligregulerte tomter i hele kommunen, med unntak av allerede regulerte fritidsboliger på øyene og i marka.

Boplikt vil også kunne brukes til å forhindre oppkjøp av flere leiligheter som så slås sammen til større luksusleiligheter. Helt i strid med både kommunens og ofte også utbyggers, uttrykte hensikt

Boplikt etter konsesjonsloven vil i første rekke ha effekt ved kjøp og salg av boliger. Det betyr at det i liten grad vil få betydning for leiligheter som allerede i dag brukes som «byhytter». Kommunen bør derfor, i tillegg til å innføre nullgrenseforskrift, be staten om lovhjemmel som vil gjøre det mulig at boplikt også innføres i allerede eide leiligheter.

**Hindre boligspekulasjon**

Boliger er i økende grad investerings- og spekulasjonsobjekter for dem som har mer penger enn de trenger. Det gjør det vanskeligere, særlig for de som ikke eier egen bolig fra før eller har familie som kan garantere for lån, å skaffe seg bolig. Transparency International Norge dokumenterte i 2021 at mer enn 10 prosent av Aker Brygge og Bjørvika eies av selskaper med base i skatteparadis.

Noen boliger brukes i praksis til næringsvirksomhet gjennom korttidsutleie, gjerne i kombinasjon med flere relativt korte leieforhold. Problemene med dette ble redusert med endringene i eierseksjonsloven og borettslagsloven som begrenset muligheten til korttidsleie til maksimalt 30 dager i året i borettslag og maksimalt 90 dager i sameier. Men når leieforhold som er så korte som 31 dager ikke regnes som korttidsleie øker problemene for leieboere som trenger mer langsiktige løsninger. Oslo bør i større grad sikre at utleie av boliger primært er for det langsiktige leiemarkedet. For eksempel kan man skjerpe kravene for når midlertidig og relativt korte leieforhold er av et slikt omfang at det bør regnes som næringsvirksomhet heller enn bolig, og dermed kreve bruksendring etter plan- og bygningsloven.

Det er også behov for tiltak som gjør det mindre gunstig å ha sekundærboliger, blant annet gjennom høyere skattenivå på sekundærboliger. Det betales i dag ikke eiendomsskatt for mange sekundærboliger og utleieboliger fordi markedsverdien per bolig er lavere enn bunnfradraget. Sekundærboliger bør ikke ha mulighet for bunnfradrag i eiendomsskatten. Alternativt bør eiendomsskatt beregnes av summen av alle boliger man eier, inkludert de som er registrert i eiendomsselskaper, og at man kun får ett bunnfradrag totalt. Samtidig bør formuesverdien på sekundærboliger økes til 100 prosent, fra dagens 95. Dette vil også få betydning for formueskatten.

Oslo kommune har allerede bedt regjeringen om mulighet til høyere skattelegging av sekundærboliger. I etterkant har Stortinget vedtatt at: «Stortinget ber regjeringen i samarbeid med kommunesektoren utrede endringer i regelverket for eiendomsskatt slik at aktører med stor eiendomsmasse ikke kommer uforholdsmessig gunstig ut sammenlignet med vanlige boligeiere». Oslo kommune bør derfor gjøre det nødvendige forberedende arbeidet slik at økt skatteleggingen kan skje umiddelbart når de nasjonale endringene er gjennomført.

Kommunen bør også se på mulighetene for å innføre særlig høy eiendomsskatt på boliger som står tomme, etter inspirasjon fra reguleringer i Vancouver. En tilsvarende skattelegging har der gjort at flere boliger er tilgjengelige, og de har samtidig økt inntektene til boligsosiale formål.

Det er et økende problem at ordinære boliger deles opp i en rekke mindre hybler, eller leies ut slik at flere personer skal sove på samme rom. Mange av oppdelingene er ikke i tråd med lovverk og forskrifter. Mange slike boliger mangler brannsikring og forsvarlige rømningsveier. Hyblifisering og oppsplitting er regnet som søknadspliktige bruksendringer. Bystyret vedtok i 2020 at PBEs kontroll med privat hybelutleie skulle økes og ikke lenger være avhengig av innkomne varsel. I 2021 vedtok Stortinget innstramminger i eierseksjonsloven og plan- og bygningsloven for å forsterke tiltak mot boligspekulasjon og hyblifisering. Til tross for dette er det fortsatt mange eksempler på hyblifisering i Oslo. Kommunen må øke kontrollen og det bør på plass kraftigere sanksjoner mot eiere som bryter loven. I tillegg bør vilkår mot hyblifisering inntas i alle relevante reguleringssaker, samt i kommuneplanens juridiske arealdel.

**Styrk leieboeres rettigheter**

Leieboere i Oslo er prisgitt et skjevt marked og har svake rettigheter. En undersøkelse fra Forbrukerrådet viser at for få leieboere opplever at boligen er et hjem, og mange opplever at de må flytte på grunn av forhold de selv ikke har kontroll på. I forbindelse med undersøkelsen uttalte direktør i Forbrukerrådet, Inger Lise Blyverket: «Det er et asymmetrisk styrkeforhold mellom utleier og leietaker i utgangspunktet, og dette forsterkes av dagens lov som åpner for at utleier for lett kan si opp en avtale eller tilby korte kontrakter» og «Forbrukerrådet mener loven i for liten grad tar hensyn til at også leietakere er avhengig av et stabilt boforhold. Derfor må den endres, slik at den gir leietakere større trygghet og mer frihet.» Som et resultat av ny boligmelding må det lages ny husleielov som i større grad ivaretar leieboernes rettigheter, særlig med tanke på langsiktige boforhold, økt oppsigelsesvern, overkommelige husleier, medvirkning og beboerdemokrati.

Tidligere var husleieprisene i Oslo regulert, med en klart definert makspris. Nasjonal lovgiving ble endret slik at dette ikke lenger er mulig. Oslo kommune bør derfor henvende seg til staten for å få i gang et lovarbeid for innføring av husleieregulering i Oslo, og andre kommuner med tilsvarende problemer i leiemarkedet. Det bør settes en maksimalt tillatt leiepris for boliger per kvadratmeter utleieareal, justert for standard, alder på bolig og beliggenhet. Det må også på plass sanksjoner overfor utleiere som bryter reglene. Det kan for eksempel være mulig å se for seg at hvis utleier bryter reglene, skal leieforholdet opprettholdes, og den som leier leiligheten, skal automatisk ha rett til tre år uten husleieøkning.

I dag har boligeiere i dag et stort fradrag på boligutgiftene gjennom rentefradraget. Loven bør endres slik at leietakere også tilgodeses for sine boutgifter på minimum på samme nivå som de som eier bolig.

Det er flere eksempler på at utleiere i tillegg til leieinntekter ønsker at leieboerne skal utføre arbeid for dem. Ofte vil «lønnsnivået» for dette arbeidet og graden av inngripen i privatlivet ikke være i tråd med lovverk eller sosiale normer. Dette må reguleres. Det må også i husleieloven på plass tiltak og ordninger som sikrer at man ikke får korrupsjon og «penger under bordet» ved utleie i prisregulerte områder.

Leieboere har i dag forkjøpsrett hvis leiegården de bor i selges. Denne retten bør styrkes. I tillegg bør den utvides til å gjelde per seksjon, slik at ikke forkjøpsretten er betinget av at leieboerne i fellesskap skal kunne kjøpe hele leiegården.

En endring av lovverk tar tid og vil kreve involvering av Stortinget. Det er også behov for umiddelbare tiltak som kan gjennomføres nå for å styrke leieboernes situasjon. Mange leier ut med kontrakter som er langt kortere enn lovens krav på 3 år. Mange leieboere bor i boliger med problemer med fukt, råte og skadedyr. For å få bukt med utleie på dårlige vilkår, dårlig eller manglende vedlikehold og andre ulovligheter bør det opprettes kommunalt boligtilsyn og boligombud for å slå ned på brudd på lovverk, samt ivareta leieboernes interesser. Et slikt ombud bør samarbeide tett med ulovlighetsavdelingen i Plan- og bygningsetaten.

Studenter utgjør omtrent 20 prosent av leieboerne på landsbasis. Å sikre at flere av disse får studentbolig bør være en prioritet, blant annet fordi det vil redusere presset på ordinære leieboliger. For å bøte på den akutte krisen med mange studenter uten bolig bør Oslo kommune tilgjengeliggjøre kommunale bygg som står tomme og som med relativt enkle grep kan egne seg, slik som Ammerudhjemmet, Furuset sykehjem og Grünerløkka sykehjem.

**Gjøre det lettere å kjøpe egen bolig**

Oslo kommune må også gjøre det lettere å kjøpe egen bolig. Boliglånsforskriften krever at man har minst 15 % egenkapital. Det høye husleienivået gjør det svært vanskelig å skaffe tilstrekkelig egenkapital for dem som ikke har foreldre som kan hjelpe. Det burde være mulig å få redusert egenkapitalkravet for dem som kan dokumentere å ha betalt tilsvarende høye boutgifter som boliglånet de ønsker. Dette bør samkjøres med gode tilskuddsordninger fra kommunen, samt økte bevilgninger fra Husbanken.

En av driverne for høye boligpriser i Oslo er de høye tomteprisene. Også offentlige eiere som Hav Eiendom (eid av Oslo kommune via Oslo Havn) og Bane NOR er presset til profittmaksimering på sine tomter. En viktig årsak til dette er at de offentlige eierne forventer at eiendomssalg skal finansiere ny kommunal og statlig infrastruktur. Deler av kostnadene for bygging av ny havn og nye jernbaneanlegg legges i praksis over på de nye beboerne i disse områdene. Oslo kommunes eiendomsforvaltning må i større grad ta helhetlige samfunnshensyn, og bidra til rimelige boliger.

Oslo kommune bør i større grad sikre at nye eieboliger oppføres som del av borettslag. Borettslagsmodellen hindrer til en viss grad boligspekulasjon, siden det er et krav at man bare kan eie en borettslagsbolig i de ulike boligbyggelagene og at man selv skal bo i boligen. Nye fortettingsprosjekter bør primært igangsettes i relativt sentrumsnære områder i Oslo Vest der folk bor mindre tett enn i østlige bydeler og det er bedre kapasitet i kollektivtrafikken enn i blant annet Groruddalen.

I tillegg bør kommunen i større grad legge til rette for kooperative og ikke-kommersielle selvbyggingsprosjekter. Kommunens virkemidler vil delvis handle om bruk av kommunale tomter og bygninger som kan egne seg for bolig, støtteordninger og gunstig saksbehandling. Selvbygging er en viktig del av tredje boligsektor i flere storbyer i Europa, inkludert Amsterdam og Zurich. Også Svartlamoen i Trondheim har prosjekter som Oslo kommune bør la seg inspirere av

## Forslag:

Tredje boligsektor og ikke-kommersielle boliger

1. Bystyret ber byrådet øke boligbyggingen i kommunal regi. på kommunalt eide tomter
2. Bystyret ber byrådet øke tilgangen på ikke-kommersielle leieboliger, både gjennom utbygging i egen regi og gjennom andre tiltak.
3. Bystyret ber byrådet sikre at kommunale boliger gjøres tilgjengelige for flere enn de som med dagens kriterier har rett på kommunal bolig.
4. Bystyret ber byrådet arbeide for at kommunen går inn i utbyggingsprosjekter og garanterer kjøp av en gitt andel nye boliger, for å inkludere disse boligene i tredje boligsektor som ikke-kommersielle eie- eller leieboliger.
5. Bystyret ber byrådet kontakte staten for å få på plass lovhjemmel og virkemidler som sikrer at kommunen kan regulere en stor ikke-kommersiell boligsektor med både leie- og eieboliger, og at slike krav kan stilles ved alle større utbyggingsprosjekter. Dette inkluderer blant annet endringer i plan- og bygningsloven som sikrer at man kan regulere ulike boligtyper, samt mulighet til å kreve rimelige boliger med en pris under omkringliggende markedspris i tillegg til teknisk og grønn infrastruktur.
6. Bystyret ber byrådet om å innen utgangen av andre kvartal 2023 legge frem en sak for bystyret med konkrete prosjekter eller områder der man vurderer å søke dispensasjon fra plan- og bygningsloven for å kunne kreve ikke-kommersielle boliger.
7. Bystyret ber byrådet kontakte staten med forespørsel om å øke finansiering av boligpolitiske tiltak slik at den bli på nivå med det man ser i mange av våre naboland.
8. Bystyret ber byrådet umiddelbart legge inn klausuler i modellene for leie til eie som brukes i Oslo som sikrer at boligene ikke skal kunne selges videre til markedspris på det åpne markedet.
9. Bystyret ber byrådet sikre at det er tilstrekkelig kompetanse på tredje boligsektor i Plan- og bygningsetaten og andre relevante kommunale virksomheter. Det skal også etableres et fagmiljø som skal være pådrivere for dette arbeidet. Det skal vurderes om dette kan etableres ved å utvide oppgavene til Bykuben.

Boplikt

1. Bystyret ber byrådet umiddelbart igangsette forberedelsene til å innføre boplikt i Oslo. En sak om boplikt skal inkludere, men ikke begrenses til, et forslag til nullgrenseforskrift etter konsesjonsloven. Saken legges fram for bystyret senest innen utgangen av første kvartal 2023.
2. Bystyret ber byrådet kontakte staten for å få lovhjemmel og flere virkemidler for å hindre at boliger blir stående tomme eller brukes som fritidsbolig.

Hindre boligspekulasjon

1. Bystyret ber byrådet øke kontrollen med og stille strengere krav til bruksendring etter plan- og bygningsloven for utleie som kan regnes som næringsvirksomhet.
2. Bystyret ber byrådet øke kontrollen med aktører som kombinerer kortsiktig og langsiktig utleie.
3. Bystyret ber byrådet igangsette de nødvendige forberedelsene til å øke eiendomsbeskatningen av sekundærboliger slik at dette kan innføres så snart nødvendige lovendringer er innført nasjonalt.
4. Bystyret ber byrådet kontakte staten for å utrede nødvendige lovendringer for å ha særlig høy skatt på tomme boliger, blant annet basert på modellen i Vancouver.
5. Bystyret ber byrådet kraftig øke kontrollen med ulovlig hyblifisering
6. Bystyrer ber byrådet sikre at vilkår mot hyblifisering inntas i alle relevante reguleringssaker, samt i kommuneplanens juridiske arealdel.

Styrk leieboeres rettigheter

1. Bystyret ber byrådet kontakte Stortinget for å kreve ny husleielov tilpasset dagens situasjon på leiemarkedet. En ny husleielov vil kunne sikre langsiktige boforhold, økt oppsigelsesvern, overkommelige husleier, medvirkning og beboerdemokrati, samt styrke beboere i kommunale boliger sine rettigheter.
2. Bystyret ber byrådet henvende seg til staten for å få i gang et lovarbeid for innføring av husleieregulering der det settes en maksimalt tillatt leiepris for boliger per kvadratmeter utleieareal, justert for standard, alder på bolig og beliggenhet. Lovforslaget må også inneholde sanksjoner ved lovbrudd, samt tiltak for å hindre «penger under bordet».
3. Bystyret ber byrådet kontakte staten for å styrke leieboeres rettigheter til å benytte forkjøp hvis leiegården de bor i skal selges.
4. Bystyret ber byrådet opprette et kommunalt boligtilsyn og boligombud.
5. Bystyret ber byrådet umiddelbart kontakte studentsamskipnadene for å få et samarbeid om utleie av tomme kommunale bygg som studentboliger for minimum et år. Samtidig som byggene leies ut skal permanent bruk planlegges.

Gjør det lettere å kjøpe egen bolig

1. Bystyret ber byrådet i samarbeid med Husbanken og Staten legge til rette for låne- og tilskuddsordninger som gjør det mulig å få lån for innbyggere i Oslo som kan dokumentere å ha betalt tilsvarende høye boutgifter som boliglånet de ønsker. Tiltak som skal sikre dette legges fram for bystyret senest i forbindelse med revidert budsjett 2023.
2. Bystyret ber byrådet i større grad legge vekt på samfunnsansvar generelt og bygging av rimelige boliger enn maksimal inntjening i forvaltning av kommunalt eide eiendommer, og oppfordre staten til det samme for deres eiendommer. Senest i revidert budsjett 2023 skal byrådet legge fram endrede formålsparagrafer for kommunalt eide foretak og selskaper sammen med de nødvendige tiltakene for å få dette på plass.
3. Bystyret ber byrådet arbeide for at nye boliger fortrinnsvis oppføres som del av borettslag eller legge fram andre tiltak som sikrer at boligene benyttes av de som skal bo i dem og hindrer at enkeltpersoner og selskaper kan eie mange boliger.
4. Bystyret ber byrådet arbeide for at det skal bli lettere for ikke-kommersielle aktører å igangsette selvbyggingsprosjekter, gjennom forvaltning av kommunalt eide tomter, økonomiske støtteordninger, praktisk tilrettelegging og prioritert saksbehandling. Tiltak legges fram for bystyret på egnet vis senest innen utgangen av første kvartal 2023.
5. Bystyret ber byrådet kartlegge tomter som er egnet til boligformål og som kan disponeres av ikke-kommersielle aktører til selvbygging eller annen boligutvikling.